钦定古今图书集成/明伦汇编/家范典/第106卷 > 春秋四传 > 《怀舅氏冯集甫》张以诚
## 钦定古今图书集成/明伦汇编/家范典/第106卷 > 春秋四传 > 《怀舅氏冯集甫》张以诚

《骊驹》唱春风，萧条忽秋色。玉露零空庭，徘徊怅永夕。
高歌转成悲，追陪念畴昔。狂呼月下尊，笑展花间弈。
清言竞倾倒，谑语互弹射。岁月曾几何，关河邈暌隔。
依依渭阳情，冉冉光阴掷。风尘惜离群，偃仰甘屏迹。
珍重云中书，深慰蓟门忆。浮云断南天，白日黯西匿。
申章何以报，但愿加餐食。